ডার্বির কাউন্টডাউন শুরু হয়ে গিয়েছে। যুযুধান দুই পক্ষ, ইস্টবেঙ্গল-মোহনবাগান। শিলিগুড়ির কাঞ্চনজঙ্ঘা স্টেডিয়ামে মহারণের আগে উত্তেজনার পারদ তুঙ্গে। শনিবার বিকেলে পাল্লা ভারি কোন দলের দিকে? সাম্প্রতিক ফর্ম অনুযায়ী দুই প্রধানের বিশ্লেষণ করলেন প্রাক্তন চার কিংবদন্তী ফুটবলার। অতনুর চোখে দুই গোলরক্ষক বারপোস্টের নীচের যুদ্ধে দেবজিৎ মজুমদারকেই এগিয়ে রাখছেন অতনু ভট্টাচার্য। অতনু বললেন, ‘‘ধারাবাহিকতাই প্লাস পয়েন্ট মোহনবাগান গোলকিপারের। তা ছাড়া দেবজিৎ প্রচণ্ড সাহসী। রিফ্লেক্সও বেশ ভাল। এই মুহূর্তে ভারতের অন্যতম সেরা গোলরক্ষক। তা ছাড়া ডার্বিতে অতীতেও নিজেকে প্রমাণ করেছে দেবজিৎ।’’ অন্যদিকে ইস্টবেঙ্গল গোলে টি.পি.রহনেশকেই দেখতে চান এশিয়ান অল স্টারের সদস্য অতনু। তাঁর ব্যাখ্যা আইএসএলে নিয়মিত খেলার সুবাদে আত্মবিশ্বাস অনেক বেড়েছে রহনেশের। রক্ষণকে মাপলেন মনোরঞ্জন মাঠে খুব একটা যান না। টিভি’তে অবশ্য নিয়মিত ম্যাচ দেখেন মনোরঞ্জন ভট্টাচার্য। লাল-হলুদের ঘরের ছেলে ব্যক্তিগত নৈপুণ্যে এগিয়ে রাখছেন বেলো রজ্জাকদের। আবার বাঁধুনির দিক থেকে তাঁর চোখে লুসিয়ানো সাব্রোসারা ভাল জায়গায় রয়েছেন। মনোরঞ্জন বলছেন, ‘‘সনি নর্ডি না খেললে অনেকটাই স্বস্তিতে থাকবে ইস্টবেঙ্গলের রক্ষণ। মাথায় রাখতে হবে, ডার্বিতে রক্ষণের একটা ভুলই বিপদ ডেকে আনতে পারে। তাই আমার মনে হয় যারা ভুল কম করবে সেই দলের জেতার সম্ভাবনা বেশি।’’ পাশাপাশি বার্নাড মেন্দিকে ইস্টবেঙ্গল কোচ বিশ্বজিৎ ভট্টাচার্য কীভাবে ব্যবহার করেন সেটাও দেখতে চান মনোরঞ্জন। গৌতমের চোখে মাঝমাঠের লড়াই
একদিকে মেহতাব হোসেন, শেহনওয়াজ সিংহ। অন্যদিকে কাতসুমি ইউসা কিংবা প্রণয় হালদার। মাঝমাঠের যুদ্ধে এই প্রাক্তন আন্তর্জাতিক মিডফিল্ডার গৌতম সরকার অবশ্য সামান্য এগিয়ে রাখছেন সঞ্জয় সেনের মাঝমাঠকে। বলছেন, ‘‘ইস্টবেঙ্গলে ফাইনাল পাস বাড়ানোর ফুটবলার কম। সেই জায়গায় কাতসুমিরা এগিয়ে। তবে সনি না খেলতে পারলে কিন্তু চাপ বেড়ে যাবে মোহনবাগানের ওপর।’’
গোলের নায়ক খুঁজলেন শিশির একদিকে ত্রিনিদাদ ও টোব্যাগোর বিশ্বকাপার কর্নেল গ্লেন। সঙ্গে জেজে লালপেখলুয়া। অন্যদিকে র‌্যান্টি মার্টিন্স। যাঁর কেরিয়ারের গোধূলিতেও মধ্যাহ্ণের সূর্যের তেজ। শিশির বলছেন, ‘‘আগের ম্যাচে হ্যাটট্রিক করে নিশ্চয়ই মানসিকভাবে চাঙ্গা আছে র‌্যান্টি। এখনও সুযোগের সদ্ব্যহার ও নিখুঁতভাবেই করে। অন্যদিকে গ্লেনকে ঘুরতে দিলে ও কিন্তু ভীষণ বিপজ্জনক। তবে বক্সে ঠান্ডা মাথায় ফিনিশিংটাই আসল।’’ সার কথা বলে দিলেন বহু যুদ্ধের পোড়খাওয়া সৈনিক।